《和谢齐解元见惠》
宋代·王洋

楚东六邑多秀民，其间达者海内闻。
恨我眼暗不识真，客舍道傍初见君。
徵君当以文章显，照眼青钱充万选。
胡为过我误淮扬，山径蹊荒费锄剪。
龙钟野老安用哉，偶随江上浮鸥来。
簿书鱼鸟少闲暇，赋敛户口烦徵催。
君今蹉跎壮非少，陇首棲迟杂长啸。
上书自荐莫峥嵘，直气如虹亦奇峭。
诗书满腹灯火勤，勿言此道非由人。
雪霜不厌松骨老，桃李自与春风新。
短书御袖怀珍具，文字天成绝斤斧。
一鸣行即驾雷车，万卷它年劳电母。
北窗纹簟清如水，青蝇侧翅如畏刑。
侧身甘旨寝疾愈，负我此腹何由灵。
身世浮云不留处，书生白首谈尧禹。
书窗行几寺虚闲，过我萧萧听夜雨。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。